姚燮
秋日城北鸥槃园故池看荷花
有云无日天如波，挈客去看城北荷。美人在奁冰雪骨，倒影明漪漾千月。高树四合城半阴，一万丈底山痕深。玉天不到夕阳色，黛气暗匿秋烟心。烟丝自翠人衫绿，四岸茶棚间箫局。画阑柳角谁家楼，团扇桃根可怜曲。去年花开六月过，今年七月花犹多。不逢真赏汝应怨，迟迟待我来吟哦。含情致我好颜色，只看我瘦情则那。晚风西横海潮响，高揭飘英入苍莽。鸂𪄠飞过江渚巢，剩尔孤鸥宿菰蒋。鸥槃旧主魂谁招，禾黍满陌邱垄高。生愁凉雨夜中急，粗枝大叶同零彫，更谁来拾鸳鸯翘？